Rikunarita-ORG/Wikinium huggingface dataset:
# Матісь Асыввыв

Матісь Асыввыв
Матісь Асыввылын канмуэз
Матісь Асыввыв дженыт да паськыт вежӧртасын
**Матісь Асыввыв** (рочӧнжык: *Ближньӧй Восток*, араб.: *شرق أدنى‎‎*, фарс.: *خاور نزدیک*, ивр.: *הַמזרח הַקָרוֹב*, тюрк.: *Yakın Doğu*) — география да политика сьӧрті ыджыт ладор, кӧда нюжалӧ Мушӧр саридз лунвыв да асыввыв доррезсянь Перс курья дорӧдз. Ыджытжык торнас Матісь Асывыв куйлӧ Азияын, учӧтжыкӧн – Африкаын.

## Канмуэз

Быдӧнныс лыддьӧны этія регионын сэтшӧм канмуэсӧ:

* Бахрейн
* Египет
* Израиль
* Ирак
* Иран
* Йемен
* Катар
* Кипр
* Кувейт
* Любнан
* Оман
* Ӧтувтчӧм Араб Эмираттэз
* Палестин (Газа Сектор да Ёрдан юлӧн рытвыв вадӧр)
* Саудия
* Сурия
* Тюркия
* Урдун (Ёрданму)

Паськытжыка босьтӧмӧн татчӧ пыртӧны эшӧ и Магрибись канмуэз: Алжир, Ливия, Марокко да Тунис, а сідзжӧ Судан, мыля энія канмуэз история да культура ладорсянь веськыта йитчӧмӧсь вылынжык шуӧм муэзкӧт.

Сэсся Мавритания да Сомали сідзжӧ видзӧны йитӧттэз Матісь Асыввылыскӧт, кӧть и абужык ённэзӧ ни.

Афганистан да Пакистан буражык йитчӧмӧсь Шӧрӧт Азиякӧт да Индиякӧт, нежӧ Матісь Асыввывкӧт. Ӧтлаын Ираныскӧт нійӧ канмуэсӧ вежӧртӧны кыдз Шӧрӧт Асыввыв.

Мукӧд кыввезын Матісь Асыввывсӧ быдсӧн шуӧны **Шӧрӧт Асыввыв**, шуам инглиш кыв вылын этія регион шусьӧ **Middle East**, курд кыв вылын – **Rojhilata Navîn**.

Унаӧн шуӧны, этӧ пӧ ыджыт ӧтласа регион: **Матісь да Шӧрӧт Асыввыв**.

Мукӧдыс пыртӧны Матісь Асыввыв регионӧ и кавказсайся канмуэз: Картвелму (Грузинму), Хаястан (Арменму) да Азербайджан.

Но нія канмуэз, кыдз и Тюркия да Кипр, асьнысӧ лыддьӧны Европа канмуэзӧн.

## Кыввез

Матісь Асыввылын унажык отирыс баитӧны араб, фарси, тюрк да курд кыввез вылын. Нысся эмӧсь уна мӧдік кыввез да диалекттэз.

## Эсканнэз

Регионас невна не быдӧс оліссез – муслиммез. Кӧть Матісь Асыввылас эмӧсь христостуйлӧн да иудаизмлӧн тыдалана шӧриннэз да вежаиннэз.